Gratis werkswinkel op Clanwilliam wil vaardighede opskerp | Maroela Media
Die span agter die Freshpak Fiksheidsfees (Foto: Verskaf)
'n Gratis maarskalk-werkswinkel word op 17 September op Clanwilliam in die Wes-Kaap aangebied deur Rooibos Bpk. om plaaslike inwoners die geleentheid te gee om vaardighede aan te leer en sodoende in aanmerking te kom vir meer werksgeleenthede.
Dié werkswinkel volg na die sukses van verlede jaar se opleidingswerkswinkel.
Die werkswinkel word vanjaar weer op Clanwilliam gehou, omdat dié dorp dikwels die gasheerdorp vir byeenkomste is wat 'n belangrike rol speel om toeriste na die dorp en omringende omgewing te lok.
Die werkswinkel op beginnersvlak sal vir gemeenskapslede die geleentheid gee om by byeenkomste soos die komende Freshpak Fiksheidsfees, een van die land se grootste multisportgeleenthede, op 1 Oktober te werk.
Werkswinkel-deelnemers sal waardevolle vaardighede leer met betrekking tot die rol van 'n veldmaarskalk, soos skare-beheer, rigtingaanwysing vir atlete en toegangbeheer. 'n Ligte ete sal aan die einde van die werkswinkel bedien word.
Elke deelnemer sal ook na afloop van die sessie 'n sertifikaat kry en die geleentheid om by die Freshpak Fiksheidsfees en ander byeenkomste te werk.
Die Freshpak Fiksheidsfees vier vanjaar op 1 Oktober sy 30ste herdenking op Clanwilliam. 'n Skilderagtige omgewing, uitdagende roetes, kameraadskap en die gevoel van prestasie is maar net 'n handjievol van die redes waarom atlete, familie, vriende en toeriste jaarliks terugkeer na Rooiboswêreld om deel te neem en die feestelike fiksheidsatmosfeer te geniet.
Dié fees begin om 09:00 met 'n 1, 5 km of 3 km swem in die Clanwilliamdam, een van die beste watersport-bestemmings in die Wes-Kaap. Die swemitem word gevolg deur die dubbelkamp (5 km draf/20 km fietsry/2.5 km draf), asook 'n tweekamp (5 km draf/20 km fietsry) waar deelnemers hulle spoed en uithouvermoë toets.
Die hoofgebeurtenis van die dag is die driekamp wat die driekampseisoen vir die meeste atlete afskop. Die atlete kan individueel of as deel van 'n aflosspan deelneem. Die jongklomp word ook nie uitgesluit met die FitKids-uitdaging (1 km draf/200 m swem/1km draf) en die een kilometer "Run for Fun" nie.
'n Persentasie van die opbrengs van die inskrywingsfooie word geskenk aan KANSA se plaaslike tak wat die Weskusstreek dien. Rooibos, wat slegs in die Cederberge geoes word, het antioksidant-eienskappe wat kanker doeltreffend beveg en deel vorm van 'n gesonde leefstyl.
Die werkswinkel sal by Rooibos Bpk. se besoekersentrum in Clanwilliam aangebied word. Vir meer inligting, kontak Gerda de Wet by Rooibos Bpk. tel: 027 482 2155 of stuur e-pos aan [email protected].